## Izmjene i dopune Sudskog poslovnika

### NN 3/2011 (5.1.2011.), Izmjene i dopune Sudskog poslovnika

MINISTARSTVO PRAVOSUĐA

48

Na temelju članka 68. stavaka 1. Zakona o sudovima (»Narodne novine«, br. 150/05, 16/07, 113/08, 153/09 i 116/10.) donosim

IZMJENE I DOPUNE

SUDSKOG POSLOVNIKA

Članak 1.

U Sudskom poslovniku (»Narodne novine«. broj 158/09) u članku 9. iza stavka 2. dodaje se novi stavak 3. koji glasi:

»Predsjednik suda može odrediti suca koji će u stalnoj službi preuzeti obavljanje poslova sudske uprave iz nadležnosti stalne službe.«

Dosadašnji stavci 3., 4. i 5. postaju stavci 4., 5. i 6.

Članak 2.

U članku 27. stavak 1. i 2. mijenjaju se i glase:

»U prekršajnim, općinskim, trgovačkim i županijskim sudovima osnivaju se stalne službe izvan sjedišta suda, kao posebne ustrojstvene jedinice suda.

U stalnim službama rješavaju se svi predmeti iz stvarne nadležnosti prekršajnog, općinskog, trgovačkog i županijskog suda sukladno članku 17., 18., 19. i 20. Zakona o sudovima.«

Iza stavka 2. dodaje se novi stavak 3. koji glasi:

»Općinski sudovi u sjedištima stalnih službi županijskih sudova zadržavaju nadležnost propisanu Zakonom o sudovima za mladež (»Narodne novine«, broj 111/97, 27/98 i 12/02)

Članak 3.

Članak 28. mijenja se i glasi:

»Članak 28.

Predsjednik prekršajnog, općinskog, trgovačkog, odnosno županijskog suda može radi ravnomjerne radne opterećenosti sudaca odrediti da se u stalnim službama toga suda rješavaju predmeti iz nadležnosti drugih ustrojstvenih jedinica suda.«

Članak 4.

U članku 59. stavak 2. mijenja se i glasi:

»Predsjednik prekršajnog, općinskog, trgovačkog odnosno županijskog suda upravlja i sudskom zgradom stalne službe.«

Članak 5.

U članku 60. stavak 2. mijenja se i glasi:

»Na zgradi u kojoj je smještena stalna služba prekršajnog, općinskog, trgovačkog odnosno županijskog suda, mora biti natpisna ploča koja sadrži grb i naziv Republika Hrvatska, naziv prekršajnog, općinskog, trgovačkog odnosno županijskog suda i istaknuti naziv stalne službe i zastava Republike Hrvatske.«

Članak 6.

U članku 67. stavak 2. mijenja se i glasi:

»Na oglasnoj ploči u stalnim službama objavljivat će se sudske odluke i priopćenja iz nadležnosti stalne službe, kao i druga priopćenja prekršajnog, općinskog, trgovačkog odnosno županijskog suda.«

Članak 7.

U članku 114. stavak 5. mijenja se i glasi:

»Sudski pečati koje koriste stalne službe moraju biti oblika i veličine kao i sudski pečati prekršajnog, općinskog, trgovačkog odnosno županijskog suda s naznakom da je to pečat prekršajnog, općinskog, trgovačkog odnosno županijskog suda i stalne službe iz nadležnosti toga suda.«

Članak 8.

U članku 143. stavak 4. mijenja se i glasi:

»Statistički podaci za stalne službe prikupljaju se i obrađuju u prekršajnom, općinskom, trgovačkom odnosno županijskom sudu.

Članak 9.

U članku 317. stavku 1. točka 2. ispod riječi: »Parnični upisnik P (Obrazac 32)« dodaju se riječi: »Upisnik predmeta proslijeđenih od javnog bilježnika po prigovoru na rješenje o ovrsi na temelju vjerodostojne isprave Povrv (Obrazac 32a)«

Članak 10.

U članku 358. stavak 1. iza riječi: »platnog naloga« stavlja se točka (.), a riječi: »kao i predmete u kojima se započinje parnični postupak povodom prigovora na rješenje o ovrsi na temelju vjerodostojne isprave.« brišu se.

Članak 11.

Iza članka 358. dodaje se novi podnaslov »15. Upisnik predmeta proslijeđenih od javnog bilježnika po prigovoru na rješenje o ovrsi na temelju vjerodostojne isprave (Povrv)«

Dosadašnji podnaslovi od 15. do 38. postaju podnaslovi 16. do 39.

Iza članka 358. dodaje se novi članak 358.a koji glasi:

»Članak 358.a

U Upisnik Povrv upisuju se predmeti proslijeđeni od strane javnih bilježnika po prigovoru na rješenje o ovrsi na temelju vjerodostojne isprave.«

Članak 12.

U članku 461. stavak 1. riječi: »252.e« brišu se.

Članak 13.

Ove izmjene i dopune Sudskog poslovnika stupaju na snagu danom objave u »Narodnim novinama«.

Klasa: 011-01/10-01/291

Urbroj: 514-02-10-1

Zagreb, 29. prosinca 2010.

Ministar
Dražen Bošnjaković, v. r.

Obrazac 32.a (članak 358.a – SP) – UPISNIK ZA PREDMETE PROSLIJEĐENE OD STRANE JAVNIH BILJEŽNIKA PO PRIGOVORU NA RJEŠENJE O OVRSI NA TEMELJU VJERODOSTOJNE ISPRAVE

*(lijeva strana)*

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Redni broj | Datum primitka | Sudac pojedinac | Prezime, ime i prebivalište (naziv i sjedište) | | Vrsta spora, vrijednost spora | Prigovor | | Pravomoćnost | Ustup – delegacija | Mirovanje | Prekid | Tužba (prigovor) povlačenje – odbačaj | | Nagodba | Mirenje |
| prigovor i datum prigovora | odluka |
| ovrhovoditelja (tužitelja) | ovršenika (tuženika) | zbog mirovanja | u ostalim slučajevima |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 |
|  |  |  |  |  |  |  |  |  |  |  |  |  |  |  |  |

*(desna strana)*

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Presuda (čl. 451 Zakona o parničnom postupku) | Datum otpremanja odluke i trajanje postupka | Postupak po žalbi | | | | | | | Revizija | | | Datum pravomoćnosti | Odluka povodom izvanrednih pravnih lijekova | Primjedbe |
| tko izjavljuje žalbu i datum žalbe | Žalba odbačena rješenjem prvostupanjskog suda | Odluka drugostupanjskog suda | | | | | tko izjavljuje reviziju i datum revizije | revizija odbačena rješenjem prvostupanjskog suda | odluka revizijskog suda |
| Predmet vraćen prvostupanjskom sudu bez odluke o žalbi | Žalba odbačena | Odluka | | |
| Potvrđena | Preinačena | Ukinuta |
| 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 | 31 |
|  |  |  |  |  |  |  |  |  |  |  |  |  |  |  |

Upute za popunjavanje upisnika za predmete proslijeđene od strane javnih bilježnika po prigovoru na rješenje o ovrsi na temelju vjerodostojne isprave

Povrv – Obrazac br. 32a

U stupac broj 2 upisuje se datum primitka spisa proslijeđenog od strane javnog bilježnika.

Ako u parnicu na mjesto koje stranke stupi nova stranka (intervenijent, nasljednik i sl.), prezime i ime prvobitne stranke precrtat će se i u stupce 4 ih 5 crvenom tintom upisati ime stranke koja je naknadno pristupila. Ako u tijekom postupka na stranu koje stranke pristupi suparničar, njegovo prezime i ime upisat će se u odgovarajući stupac, s tim što će se označiti rednim brojem po redu njegova pristupa. Ti će se podaci unijeti u odgovarajući imenik.

U stupac broj 6 upisuje se vrsta spora i vrijednost predmeta spora.

U stupce broj 7 i 8 upisuje se datum prigovora na rješenje o ovrsi javnog bilježnika na temelju vjerodostojne isprave kao i odluka suda u odnosu na izjavljeni prigovor.

U stupac broj 9 upisuje se datum pravomoćnosti odluke suda u odnosu na izjavljeni prigovor na rješenje o ovrsi javnog bilježnika.

U stupac broj 10 upisuje se datum rješenja kojim je sud oglašen stvarno ili mjesno nenadležnim, odnosno datum rješenja o delegaciji, te naziv suda ili organa kojemu je spis ustupljen.

U stupac broj 11 upisuje se datum nastupa mirovanja postupka.

U stupac broj 12 upisuju se datumi rješenja o prekidu postupka i rješenja o nastavljanju postupka.

U stupac broj 13 upisuje se datum rješenja kojim se utvrđuje da se tužba smatra povučenom zbog proteka roka od četiri mjeseca nakon što je nastupilo mirovanje postupka.

U stupac broj 14 upisuje se datum rješenja o odbačaju tužbe.

U stupac broj 15 upisuje se datum sklapanja sudske nagodbe i trajanje postupka prema stvarnom trajanju.

U stupac broj 16 upisuju se podaci u odnosu na provođenje postupka mirenja.

U stupac broj 17 upisuje se datum donesene odluke.

U stupac broj 18 osim datuma otpremanja odluke, upisuje se i podatak o trajanju postupka prema stvarnom trajanju (npr. l mjesec i 18 dana).

U stupac broj 19 upisuje se prezime i ime stranke koja izjavljuje žalbu kao i datum primitka žalbe.

U stupac broj 20 upisuju se datum odluke i datum otpremanja odluke prvostupanjskog suda kojem je odbačena žalba.

U stupac broj 27 upisuje se datum odluke i datum otpremanja odluke prvostupanjskog suda kojom je odbačena revizija.

U stupac broj 29 upisuje se datum pravomoćnosti presude prvostupanjskog suda.

U stupac broj 30 i upisuje se naziv suda, datum i oznaka odluke kojom je izmijenjena pravomoćna odluka, kao i kratki sadržaj.

U stupac broj 31 upisuju se razne primjedbe koje se odnose na postupak, a nisu upisane u drugim stupcima.

Izmjene i dopune, NN 3/2011-48